কোন মেশিনে লিনাক্স নতুন ইনস্টল করার পর সিনাপ্টিকে যে সফটওয়্যারগুলির তালিকা থাকে সেগুলি সাধারনতঃ সিডি/ইন্টারনেট থেকে ইনস্টল করা যায়। যদি ইন্টারনেট না থাকে তবে শুধুমাত্র সিডিতে যে সফটওয়্যারগুলি থাকে সেগুলিই ইনস্টল করতে পারবেন। বাকীগুলি ইনস্টল করার সময় নেট কানেকশন না থাকলে এরর দেখাবে। এখন নতুন কোন সিডি যদি সিনাপ্টিকে যোগ করতে চান মেনুর সাহায্যে (Edit --> Add CD ROM) অথবা কমান্ড লাইনের apt-cdrom add এর সাহায্যে তাহলে প্রথমেই উক্ত সিডির একটি বিশেষ ফাইল - Packages.gz যা সাধারনত কোন সিডির \dists\lenny\main\binary-i386\Packages এ ধরনের পাথে থাকে তাকে প্রথমে খুজে বের করবে। তারপর উক্ত ফাইলের সাহায্যে নতুন সফটওয়্যার লিস্ট তালিকায় যুক্ত করবে। এ Packages.gz ফাইলটি সব থেকে গুরুত্বপূর্ন টুলস সিনাপ্টিকের জন্য। এটি আনজিপ করে কোন টেক্সট এডিটরে ওপেন করলে সবকিছু দেখতে পারবেন। এ ফাইলে প্যাকেজসমূহের তালিকা, বর্ননা, ভার্সন নম্বর, কোন পাথ থেকে ইনস্টল করা হবে তার নির্দেশনা, MD5 চেক করা, ডিপেনডেন্সির তালিকাসহ যা প্রয়োজন তার সবই থাকে। আপনি নিজে যদি কোন লোকাল রিপোজিটরী বানাতে চান তাহলে আপনার নিজস্ব ফোল্ডারে যে ডেব ফাইলগুলি থাকবে তার জন্য একটি আলাদা Packages.gz ফাইল তৈরি করে নিতে হবে। এটি শুনে ঘাবড়ানোর কিছু নেই। ডেবিয়ান নির্ভর লিনাক্সে dpkg-scanpackages কমান্ডের সাহায্যে স্বয়ংক্রিয়ভাবে এ ফাইলটি তৈরী করা যায়। এটি তৈরী হয়ে যাওয়ার পর /etc/apt/sources.list ফাইলে আপনার লোকাল রিপোজিটরী ফোল্ডারটিকে যুক্ত করে apt-get update কমান্ড চালালেই উক্ত Packages.gz ফাইলে নতুন সফটওয়্যার তালিকা আপনার মেশিনের সিনাপ্টিকে যুক্ত হয়ে যাবে। তারপর উক্ত সফটওয়্যারগুলিকে ক্লিক এন্ড গো এর মাধ্যমেই লোকাল ফোল্ডার/রিপোজিটরী থেকে ইনস্টল করতে পারবেন।